Swaar straf vir Tarkastad-plaasmoordenaarsArgieffoto Aletta “Lettie” Rupping (86), ŉ boer van Tarkastad in die Oos-Kaap, se drie moordenaars is Vrydag, byna ŉ jaar ná haar moord, swaar in die Grahamstad-hooggeregshof gevonnis. Rupping, wat alleen op haar plaas Rietpoort gewoon het, is Sondagoggend 23 Maart verlede jaar ná ŉ kerkdiens in die dorp vermoor. Maroela Media het vroeër berig haar liggaam is die volgende dag in Whittlesea naby die pad tussen Mbekweni en Oxton aangetref. Sy het verskeie skietwonde opgedoen en daar was patroondoppies langs haar liggaam. Haar gesteelde voertuig is later in Cradock opgespoor. Ian Cameron, AfriForum se hoof van gemeenskapsveiligheid, het destyds aan Maroela Media gesê Rupping is die Sondag omstreeks 12:00 ontvoer. “Die verdagtes het haar na Queenstown geneem en omstreeks 00:00 kontant uit haar rekening getrek,” het Cameron gesê. Rupping het vermoedelik toe nog geleef sodat hulle haar PIN-kode kon bekom. “Hulle het haar op pad terug na Tarkastad doodgeskiet.” Die drie verdagtes, twee mans en ŉ vrou, is dieselfde dag waarop Rupping se liggaam gevind is, in hegtenis geneem. Haar persoonlike besittings, insluitend ŉ vuurwapen en debietkaarte, was in hul besit. Kapt. Stefanie Smith, polisiewoordvoerder, het Dinsdag in ŉ verklaring gesê die twee mans, Xolani Frans (44) en Ayanda Frans (33), is tot lewenslange tronkstraf gevonnis vir haar moord. Hulle is ŉ bykomende 15 jaar vir gewapende roof, tien jaar vir ontvoering en vyf jaar vir die besit van wapens en ammunisie gevonnis. Die vrou, Thandiwe Kondile (29), is lewenslank gevonnis vir Rupping se moord, asook 15 jaar vir gewapende roof en tien jaar vir ontvoering. Lt.genl. Celiwe Binta, provinsiale polisiekommissaris, het die swaar vonnis verwelkom. “Die vonnisoplegging moet ŉ sterk boodskap aan toekomstige oortreders stuur dat die polisie geen steen onaangeroer sal laat om misdaad en kriminele aktiwiteite in die provinsie te beveg nie,” het Binta gesê.